迭个地区立在中原帝国还嘸诞生个辰光，是百越搭东夷部落个领土，并创造出搭黄河流域文化差别蛮大个文明。弗过，立在中原帝国个一批批扩张殖民下头，乃朝所谓个华东地区，文化逐步开始分化。个当中，本身就属于中原个乃朝皖北、鲁西等地，立在春秋战国就开始北方化。东面老早个东夷人生活个胶东半岛，立在两汉辰光，也逐步同化。成为胶东文化个渊源。立在淮河南面长江北面个地区，文化到元末才通过战乱搭大移民开始定型，成为一种南北个过渡文化，也就是江淮文化。立在长江南面个地区，长期拥有一种从良渚搭河姆渡发源并发展个独特百越文化遗留，后势来，又吸取蛮多北方南窜贵族带来个文化特色，形成吴越文化。弗过，本身属于吴越文化圈个皖南交关地区，立在太平天国叛乱当中，人口毁灭，乃朝已经属于江淮文化哉。立在华东南面个福建，从五代十国开始同北面个吴越分开来，发展出更富有海洋性个闽文化。个当中，以闽南人顶顶有名，并深刻影响到台湾个文化基调。